

**Răspunsul CES-IS la criza legată de COVID-19 în domeniul socio-economic și în cel al muncii prin prisma dialogului social**

**CHESTIONAR**

Acest chestionar cuprinde 5 secțiuni (pentru instituțiile naționale), cu exemple ale aspectelor de luat în considerare în redactarea răspunsurilor, dacă acestea sunt relevante pentru instituția respectivă.

**A) Măsuri pentru angajații din economia formală și cea informală**

S-au discutat și s-au adoptat măsuri specifice, în cadrul sau în afara instituției dumneavoastră, pentru a proteja sănătatea angajaților (noi reglementări, ghiduri preventive, proceduri de control și supraveghere etc.)? S-au întâmpinat probleme practice în aplicarea acestora (lipsa consilierii tehnice adecvate, dificultăți privind asigurarea echipamentelor de protecție etc.)? S-au luat măsuri în vederea consolidării reconcilierii dintre muncă și viața de familie, cum ar fi măsuri privind îngrijirea minorilor sau a persoanelor dependente? Care sunt / au fost rolul și responsabilitățile specifice ale CES-IS din care faceți parte?

*Multe companii se confruntă cu dificultăți. De pildă, uzinele Ford și Dacia si-au suspendat temporar activitatea, angajații au ajuns în șomaj tehnic. Mai mult, întreaga industrie de HoReCa (hoteluri, restaurante și catering, cafenele, baruri), își vede activitatea puternic încercată, mai ales după [decizia de suspendare a servirii în locurile publice](https://romania.europalibera.org/a/30493605.html).*

*În lanț, și alte activități din domeniul serviciilor, mai ales cele care nu sunt de primă necesitate, și pentru care costurile de a ține deschise magazine sau unități, sunt mai mari decât cele de a muta afacerile în online sau de a le suspenda temporar, sunt și ele afectate.*

*In urma unor astfel de decizii angajații au ajuns în șomaj tehnic, sau pur și simplu au fost concediați.*

*Guvernul a încercat adoptarea unor măsuri pentru a veni în sprijinul companiilor aflate în dificultate, tocmai pentru a evita concedierea în masa a angajaților, astfel:*

* *neînceperea executării silite pentru creanțele bugetare,*
* *rambursarea mai rapidă a TVA,*
* *suspendarea acțiunilor de control și amânarea termenului de depunere a declarațiilor fiscale pentru 25 aprilie 2020.*

*Tot în sprijinul celor care și-au pierdut locul de muncă, sau au intrat in șomaj tehnic, Guvernul a adoptat măsura suspendării ratelor lunare din contractele de credit începând cu jumătatea lunii martie pentru o perioadă de pănă la 9 luni.*

*Pentru a veni în sprijinul vieții de familie, în cazul părinților care nu puteau lucra de acasă sau în regim de telemunca, s-au acordat zile libere plătite unuia dintre părinți pentru supravegherea copiilor, inclusiv pe perioada vacanțelor școlare, în situația închiderii temporare a unităților de învățământ și a unităților de educație antepreșcolară, ca urmare a stării de urgență decretate în condițiile legii. Se ia in calcul prelungirea acestei perioade până la încheierea anului școlar.(* ***Legea 19/2020****)*

*Până la data de 22 aprilie 2020 erau 1.025.188 de contracte de muncă suspendate, dintre care: 327.092 de contracte din industria prelucrătoare, 118.634 din comerțul cu ridicata și cu amănuntul/repararea autovehiculelor și motocicletelor, iar 111.874 din hoteluri și restaurante.*

*Pe de altă parte, un număr de 245.462 de contracte de muncă sunt încetate, dintre care: 46.175 în comerțul cu ridicata și amănuntul/repararea autovehiculelor și motocicletelor, 42.875 în industria prelucrătoare și 33.159 în construcții*.(https://www.zf.ro/profesii/piata-muncii-continua-declinul-numarul-de-contracte-de-munca-19089735)

*Pentru a evita o înrăutățire și mai mare a situației, premierul României a declarat că inteprinderile românești, afectate de criză, vor fi ajutate de stat, mai exact, după ce companiile vor ieși de sub interdicția de funcționare, statul va plati o parte din salariile angajaților care revin la muncă din somaj tehnic.(* <https://m.mediafax.ro/politic/guvernul-va-plati-o-parte-din-salariile-celor-care-se-intorc-la-munca-anuntul-premierului-ludovic-orban-19105436?source=biziday>)

*In contextul răspândirii tot mai acerbe a virusului Covid-19 pe teritoriul României, pentru asigurarea unui echilibru între protejarea stării de sănătate și diminuarea impactului economic și social, angajatorii și salariații au convenit, acolo unde este posibil, asupra prestării muncii de către angajat de la domiciliu, sau în regim de telemuncă. Atât Codul Muncii, cât și Legea 319/2016 a securității și sănătății în muncă, asigură un cadru legislativ care să permită angajatorilor, în contextul epidemiei [Covid-19](https://www.capital.ro/s-a-aflat-care-este-cocktailul-special-de-medicamente-pentru-coronavirus-exista-si-in-romania.html), să ia măsuri pentru a proteja sănătatea salariaților lor.*

**B) Măsuri pentru companii, îndeosebi pentru microîntreprinderi și întreprinderile mici și mijlocii, în calitatea lor de motoare ale ocupării forței de muncă**

S-au discutat și s-au dezvoltat măsuri de ajutor, în cadrul sau în afara instituției dumneavoastră, pentru a compensa pierderile și/sau a îmbunătăți finanțarea, impozitarea pe profit (linii de credit etc.) sau pentru a reduce costurile întreprinderilor (amânarea sau exonerarea sarcinilor sociale sau fiscale...)? S-au luat măsuri specifice pentru IMM-uri, persoane care desfășoară activități independente sau pentru economia socială? Care sunt / au fost rolul și responsabilitățile specifice ale CES-IS din care faceți parte?

*Printre măsurile luate, enumerăm următoarele:*

*1. Majorarea plafonului de garantare a creditelor pentru IMM prin intermediul Fondului de Garantare cu aproximativ 15 miliarde lei. Practic, se garantează credite pentru investiții și pentru asigurarea capitalului de lucru. Dobânda pentru ambele produse este subvenționată în proporție de sută la sută.*

*De asemenea, garanția funcționează pentru 90% din credite, în cazul creditelor până într-un milion și garanția va fi de 80% pentru creditele de peste un milion.*

*2. Nu se calculează și nu se datorează dobânzi și penalități de întârziere conform Codului de procedură fiscală, pentru obligațiile fiscale scadente începând cu data intrării în vigoare a Ordonanței de Urgență a Guvernului nr. 29/2020 și neachitate până la încetarea acestor măsuri.*

*3. Nu sunt considerate obligații fiscale restante, potrivit legii, obligațiile fiscale scadente începând cu data intrării în vigoare a Ordonanței de Urgență a Guvernului nr. 29/2020 și neachitate până la încetarea acestor măsuri.*

*4. Se suspendă, sau nu încep măsurile de executare silită, prin somație, poprire și valorificarea bunurilor la licitație, a creanțelor bugetare, cu excepția executărilor silite care se aplică pentru recuperarea creanțelor bugetare stabilite prin hotărâri judecătorești pronunțate în materie penală.*

*5. Nu se calculează și nu se datorează dobânzi și penalități, conform Codului de procedură fiscală, pentru plata cu întârziere a ratelor din graficele de eșalonare neachitate până la împlinirea termenului de 30 de zile de la încetarea stării de urgență. În acest caz, organul fiscal competent, din oficiu, reface graficul de eșalonare, cu respectarea perioadei de eșalonare aprobate. Noul grafic de eșalonare se comunică debitorului prin decizia organului fiscal.*

*6. Se suspendă condițiile de menținere a valabilității eșalonărilor la plată acordate potrivit legii. Aceste condiții se consideră îndeplinite dacă debitorii achită obligațiile aferente în termen de 30 de zile de la încetarea perioadei de aplicare a acestor măsuri fiscale.*

*7. Pentru obligațiile care reprezintă condiție de menținere a valabilității înlesnirilor la plată, contribuabilii pot solicita modificarea eșalonării la plată, cu condiția ca cererea să fie depusă până la expirarea termenului menționat la pct. 5, prevederile art. 195 din Codul de procedură fiscală aplicându-se în mod corespunzător.*

*8. Obligațiile bugetare care reprezintă condiție de menținere a valabilității înlesnirilor la plată, inclusiv cele cuprinse în ratele din graficele de eșalonare, nu sunt considerate obligații fiscale restante.*

*9. Extinderea rambursării TVA cu control ulterior.*

*10. Termenele de prescripție a dreptului organului fiscal de a stabili creanțe fiscale și de a cere executarea silită, precum și cel al contribuabilului/plătitorului de a cere restituirea creanțelor fiscale, prevăzute de Codul de procedură fiscală, se suspendă sau nu încep să curgă până la împlinirea termenului de 30 de zile de la încetarea stării de urgență.*

*Măsurile fiscale mai sus menționate se aplică pe perioada stării de urgență și 30 de zile de la încetarea acesteia.*

*11. Se acordă o bonificație calculată asupra impozitului pe profit datorat, dacă contribuabilii plătitori de impozit pe profit plătesc impozitul datorat pentru trimestrul I al anului 2020, până la termenul scadent de 25 aprilie 2020 inclusiv. Bonificația este de 5% pentru contribuabilii mari și 10% pentru contribuabilii mijlocii și ceilalți contribuabili.*

*12. Se acordă o bonificație de 10% calculată asupra impozitului datorat pentru trimestrul I al anului 2020, pentru plata impozitului pe veniturile microîntreprinderilor aferent acestui trimestru, până la data de 25 aprilie 2020, inclusiv.*

*13. Contribuabilii obligați la plata impozitului specific unor activități, potrivit Legii nr.170/2016 privind impozitul specific unor activități, pentru anul 2020, nu datorează impozit specific pentru perioada în care aceștia întrerup activitatea total sau parțial pe perioada stării de urgență decretate.*

*14. Pentru depunerea situațiilor financiare anuale aferente exercițiului financiar 2019, respectiv a raportărilor contabile anuale încheiate la 31 decembrie 2019, termenele prevăzute la art. 36 alin. (1) și (3), respectiv art. 37 din Legea contabilității nr. 82/1991, republicată, cu modificările și completările ulterioare, se prorogă până la data de 31 iulie 2020 inclusiv.*

*15. Deducerea sumelor reprezentând sponsorizări către instituții publice și alte organe ale autorității publice din impozitul pe veniturile microîntreprinderilor, în limita prevăzută de actul normativ, se efectuează în baza contractului de sponsorizare, fără a exista obligația înscrierii entităților beneficiare respective în Registrul entităților/unităților de cult pentru care se acordă deduceri fiscale.*

*16. Nu se face plata efectivă la organele vamale de către persoanele impozabile înregistrate în scopuri de TVA conform Codului fiscal, care importă, în perioada pentru care s-a instituit starea de urgență și în următoarele 30 de zile calendaristice de la data încetării stării de urgență, medicamente, echipamente de protecție, alte dispozitive sau echipamente medicale și materiale sanitare care pot fi utilizate în prevenirea, limitarea, tratarea și combaterea COVID-19, prevăzute în anexa care face parte integrantă din ordonanța de urgență.*

*17. Modificarea modului de calcul a plăților anticipate pentru contribuabilii plătitori de impozit pe profit care aplică sistemul anual de plată a impozitului pe profit cu plăți anticipate, în sensul stabilirii nivelului acestora la valoarea stabilită pe baza calculului trimestrial curent, față de 1/4 din impozitul anului precedent(actualizat cu indicele prețurilor de consum estimat cu ocazia elaborării bugetului inițial al anului pentru care se efectuează plăți anticipate), pentru a corela sarcina fiscală cu încasările reduse determinate de închiderea activităților total sau parțial prin afectarea mediului economic de măsurile de combatere a epidemiei Covid -19.*

*Referință: https://www.profit.ro/taxe-si-consultanta/anaf-lista-cu-masurile-pentru-sustinerea-mediului-de-afaceri-19334010?source=biziday*

*18. Pe durata stării de urgență, întreprinderile mici și mijlocii, astfel cum sunt definite de Legea*[*nr. 346/2004*](https://lege5.ro/Gratuit/gu3dmobx/legea-nr-346-2004-privind-stimularea-infiintarii-si-dezvoltarii-intreprinderilor-mici-si-mijlocii?d=2020-04-14)*privind stimularea înființării și dezvoltării întreprinderilor mici și mijlocii, cu modificările și completările ulterioare, care și-au întrerupt activitatea total sau parțial în baza deciziilor emise de autoritățile publice competente, potrivit legii, pe perioada stării de urgență decretate și care dețin certificatul de situație de urgență emis de Ministerul Economiei, Energiei și Mediului de Afaceri, beneficiază de amânarea la plată pentru serviciile de utilități - electricitate, gaze naturale, apă, servicii telefonice și de internet, precum și de amânarea la plată a chiriei pentru imobilul cu destinație de sediu social și de sedii secundare.*

Referință: ***Ordonanța de urgență nr. 29/2020 privind unele măsuri economice și fiscal-bugetar***

**C) Măsuri referitoare la economie pentru a atenua impactul negativ asupra ocupării forței de muncă**

S-au discutat și s-au adoptat măsuri în sensul protejării ocupării forței de muncă în cadrul sau în afara instituției dumneavoastră (stimulente pentru utilizarea măsurilor de suspendare a contractelor în loc de concedieri, limitări ale posibilității de concediere)? S-a extins telemunca? S-au întâmpinat dificultăți la implementarea acesteia? S-au adoptat măsuri specifice pentru grupuri deosebit de defavorizate în domenii precum locuințele, sănătatea, beneficiile de asistență socială...? Dezbaterile din domeniul politic sau cel științific asupra măsurilor de relansare economică au fost deschise? Care sunt / au fost rolul și responsabilitățile specifice ale CES-IS din care faceți parte?

*O măsură importantă, în acest sens, este aceea de a asigura plata șomajului tehnic, plata angajaților care intră în șomaj tehnic din bugetul Ministerului Muncii prin intermediul ANOFM, prin bugetul de șomaj.*

*În contextul actual, în care foarte multe companii sunt afectate direct, sau indirect de epidemie și multe companii nu au capacitate pentru că li s-au redus veniturile, li s-au redus încasările, cifra de afaceri, nu au veniturile necesare pentru a asigura plata salariilor angajaților și există riscul ca angajații să fie trimiși în șomaj, să fie dați afară utilizându-se cazul de forță majoră, sau să li se suspende contractele de muncă.*

*Există două categorii de angajatori:*

* *Prima categorie de angajatori este aceea care a fost afectată direct de măsuri restrictive care au fost dispuse de autorități în situația de urgență, de exemplu hoteluri, restaurante, cafenele, instituții de spectacole, prin suspendarea activității pe perioada situației de urgență. Practic, acești angajatori, aceste companii sau alte categorii de angajatori, ca urmare a măsurilor restrictive adoptate de autorități în baza decretului pentru situații de urgență, este clar că nu își pot plăti angajații, pentru că și-au întrerupt temporar, total sau parțial activitatea. Ca atare, angajații acestor companii vor beneficia de plata indemnizației  pentru şomajul tehnic, de 75%.*
* *A doua categorie sunt companiile care nu au fost afectate direct de măsuri restrictive, de măsuri dispuse de autorități pentru a reduce riscul de răspândire a epidemiei, dar au fost afectate de diferite consecințe ale epidemiei de coronavirus.  Pentru a putea beneficia de această plată pentru salariații pe care nu își mai pot permite să îi plătească, ca urmare a afectării activității, companiile vor trebui să depună o declarație pe proprie răspundere, iar condiția de acordare este să li se fi redus veniturile, să le fi scăzut cifra de afaceri cu un procent de minim 25%. A fost adoptată această masură, de a susține plata șomajului tehnic şi din cauza contextului actual. Dacă ar fi fost aleasă o măsura activă de a susţine plata salariului într-un procent, printr-o măsură activă din bugetul fondului de șomaj, s-ar fi instituit obligația angajaților de a se duce la muncă, de a intra în contact. Pe moment, pentru situația de urgență, este mult mai utilă măsura de a plăti acest șomaj tehnic, neobligându-i să se ducă la serviciu și oferindu-le posibilitatea să stea acasă și să evite contacte sociale care ar fi putut să crească riscul de contaminare.*

*In contextul răspândirii tot mai acerbe a virusului Covid-19 pe teritoriul României, pentru asigurarea unui echilibru între protejarea stării de sănătate și diminuarea impactului economic și social, angajatorii și salariații au convenit, acolo unde este posibil, asupra prestării muncii de către angajat de la domiciliu, sau în regim de telemuncă. Atât Codul Muncii, cât și Legea 319/2016 a securității și sănătății în muncă asigură un cadru legislativ care să permită angajatorilor, în contextul epidemiei [Covid-19](https://www.capital.ro/s-a-aflat-care-este-cocktailul-special-de-medicamente-pentru-coronavirus-exista-si-in-romania.html), să ia măsuri pentru a proteja sănătatea salariaților lor.*

*(Sursa de informare este, printre altele, site-ul special al FMI-ului: <https://www.imf.org/en/Topics/imf-and-covid19/Policy-Responses-to-COVID-19>)*

**D) Sprijinirea utilizării optime a dialogului social în reacție la criza COVID-19: transparență, partajarea informațiilor și a datelor, incluziune, consultare, încredere reciprocă**

Instituția dumneavoastră lucrează la formularea unor răspunsuri la criza COVID-19 (analize, rapoarte, declarații, diseminarea informației despre măsurile care sunt adoptate etc.)? Care sunt / au fost rolul și responsabilitățile specifice ale CES-IS din care faceți parte?

Partenerii sociali participă la procedurile de elaborare a măsurilor adoptate cu privire la COVID-19? Cum anume participă (acorduri sociale, declarații comune, consultarea guvernelor, diseminarea informației către membri...)? Rolul pe care ar trebui să îl aibă dialogul social apare în propunerile alternative de relansare economică?

Se acordă o atenție deosebită grupurilor vulnerabile și/sau slab organizate, precum lucrătorii angajați în munca informală, lucrătorii precari, lucrătorii care desfășoară activități independente, migranți, lucrători în economia de tip „gig”...?

Ce convenții colective bipartite sau tripartite (la nivel de companie, sectorial, regional etc.) s-au încheiat special pentru a răspunde la criza legată de COVID-19?

*În contextul instituirii stării de urgență pe întreg teritoriul României prin Decretul*[*nr. 195/2020*](https://lege5.ro/Gratuit/gm3dinjvgq4q/decretul-nr-195-2020-privind-instituirea-starii-de-urgenta-pe-teritoriul-romaniei?d=2020-04-15)*, Guvernul a încercat prin OUG 34/2020 art. 33.1 să îngrădească dreptul constituțional de dezbatere a proiectelor normative prin care se stabilesc măsuri aplicabile pe durata stării de urgență, fapt ce contravine Constituției Romaniei, Legii 248/2013, Codului Muncii, dar și Legii nr 62/2011 privind dialogul social.*

*Consiliul Economic și Social a formulat un punct de vedere vis-a-vis de limitarea rolului său de organ consultativ al Parlamentului și Guvernului României, rol consfințit prin Constituție și s-a adaptat la situația starii de urgență prin reducerea termenelor de dezbatere prevăzute în legislație referitor la transparența decizională și dialogul social.*

*De asemenea, Consiliul Economic și Social a continuat procesul de diseminare a informațiilor referitoare la masurile adoptate de către Guvern/Parlament pentru a răspunde la criza legată de COVID-19, către partenerii de dialog social.*

**E) Asiguarea continuității activității CES-IS: planificarea și implementarea activităților interne (sănătate, siguranța la locul de muncă, condiții de muncă, servicii IT, telemuncă, protejarea locurilor de muncă etc.) raportat la COVID-19 și la consecințele epidemiei.**

S-au luat măsuri pentru continuarea activității Consiliului, în special cele legate de prevenirea riscului, dar și în domeniul formulării de răspunsuri la criză, al conectării diferiților actori cheie și/sau al studiilor / chestionarelor / cercetării?

*În conformitate cu prevederile și recomandările ordonanțelor militare emise pe perioada decretării stării de urgență în România, Conisiliul Economic și Social a luat măsuri pentru continuarea activității și, în același timp, pentru prevenirea răspândirii COVID-19. Activitatea Plenului CES se desfășoară la domiciliu, proiectele de acte normative fiind trimise prin e-mail, iar membrii Plenului exprimându-și votul în aceeași manieră. În ceea ce privește Secretariatul Tehnic, conducerea acestuia este asigurată în permanență la locul de muncă, iar acolo unde este posibil, angajații lucrează de acasă. În cadrul departamentelor unde se impune desfășuararea activității la locul de muncă, s-au luat măsuri astfel încât, acolo unde este posibil, o parte dintre angajați lucrează pe rând o zi de la locul de muncă și o zi de la domiciliu, iar o parte dintre angajați lucrează numai de la locul de muncă. Instituția asigură permanent dezinfectarea tuturor spațiilor pentru a crea condiții optime de lucru de la locul de muncă în condițiile date.*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**F) Inițiative la nivel regional (numai în atenția asociațiilor regionale)**

Vă rugăm să ne împărtășiți inițiative, precum partajare de informații, colectare de date, analize ale studiilor de caz, elaborări de declarații comune și/sau de recomandări etc.